ከአንድ ሚሊዮን በላይ ለሚሆኑ ዜጎች የገንዘብ ድጋፍ ሊደረግ ነው
አዲስ አበባ፡- ለአንድ ሚሊዮን 159ሺ ዜጎች ለ3 ወር ምግብ ፍጆታ የሚውል የገንዘብ ድጋፍ እንደሚያደርግ የፌዴራል የከተሞች የሥራ ዕድል ፈጠራ እና የምግብ ዋስትና ኤጀንሲ አስታወቀ፡፡  የኤጀንሲው የኮሙዩኒኬሽንና ህዝብ ግንኙነት ቡድን መሪ ወይዘሮ አቦዘነች ነጋሽ ለአዲስ ዘመን ጋዜጣ እንደገለጹት፤ የገንዘብ ድጋፍ የሚደረግላቸው በተለያዩ ከተሞች ላይ ለሚገኙ በኑሮ ደረጃቸው አነስተኛና ለችግር የተጋለጡ ወገኖች መሆኑን አመልክተዋል፡፡  የኮሮና ቫይረስ ወረርሽኝ ያስከተለው ስጋትና ተያይዞ በተፈጠረው ኢኮኖሚያዊ ችግር ምክንያት አደጋ የተጋረጠባቸው ዜጎች ለቀጣዮቹ ሦስት ወራት የምግብ ወጪያቸው የሚሸፈንላቸው የገንዘብ ድጋፍ በሚቀጥሉት ሁለት ወራት ውስጥ የሚካሄድ መሆኑ ተነግሯል፡፡  በመደበኛነት የተለያዩ ዓለምአቀፍ ድርጅቶችን በማስተባበር የገንዘብ ድጋፍ ሲደረግላቸው የነበሩ በአነስተኛ የኑሮ ደረጃ የሚገኙ የህብረተሰብ ክፍሎችን ማለትም 604 ሺ ዜጎች እንደነበሩ የገለጹት የቡድን መሪዋ፤ አሁን ደግሞ ከወረርሽኙ ጋር በተያያዘ ልዩ ድጋፍ ያስፈልጋቸዋል ተብለው የሚለዩ 555 ሺ ዜጎች ድጋፉን የሚያገኙ ይሆናል፡፡ በዚህም በአጠቃላይ ከ1 ሚሊዮን 159 ሺ በላይ ዜጎች ለ3 ወር ምግብ ፍጆታ የሚውል ገንዘብ በቀጣዮቹ ሁለት ወራት ውስጥ ለመስጠት የቅድመ ዝግጅት ሥራ በኤጀንሲው እየተደረገ መሆኑን ገልጸዋል፡፡ ለዕርዳታው የሚውለው ገንዘብ በዓለም ባንክ ድጋፍ የተገኘ መሆኑን የገለጹት ወይዘሮ አቦዘነች፤ በአሁኑ ሰዓት በአዲስ አበባና በተለያዩ የክልል ከተሞች የሚገኙ ዜጎች የገንዘብ ድጋፉን ለማድረስ ከክልሎችና ጉዳዩ ከሚመለከታቸው አካላት ጋር እየተሠራ መሆኑን ገልጸዋል፡፡  የገንዘብ ድጋፍ ለሚደረግላቸው ዜጎች በቀጣይ ሦስት ወራት የምግብ መሰል ወጪያቸውን የሚሸፍን ሲሆን በኮሮና ቫይረስ ምክንያት የከፋ ችግር ቢገጥም የበለጠ ጉዳት እንዳደርስባቸው የታሰበ መሆኑን የቡድን መሪዋ ገልጸው፤ ከገንዘብ ድጋፉ በተጨማሪ በኤጀንሲው ከ330 ሺ የሚሆኑ የተለያዩ የንፅሕና መጠበቀያና ቁሳቁሶችም ከዩኒሴፍ ጋር በመተባበር ችግር ውስጥ ላሉ ወገኖች መከፋፈሉንም ተናግረዋል፡፡  የኮሮና ቫይረስ ወረርሽኝ ጋር በተያያዘ ኢኮኖሚያዊ ችግር ውስጥ ለወደቁ ዜጎች በትክክል በመለየትና የታሰበው ድጋፍ ለታለመላቸው ዜጎች ተገቢ በሆነ መልክ እንዲደርስ ከክልሎች ጋር በትብብር እየተሠራ መሆኑንም የኤጀንሲው የህዝብ ግንኑነት የቡድን መሪዋ ገልጸዋል፡፡  ማህበረሰቡም ድጋፉ በትክክል ለሚገባቸው የህብረተሰብ ክፍሎች እንዲደርስ የመለየቱን ሥራ እንዲደግፍም ጥሪ አቅርበዋል፡፡ ኤጀንሲው በከተሞች ላይ ለችግር የተጋለጡ የህብረተሰብ ክፍሎች ለይቶ የምግብ ዋስትናን የማረጋገጥ ሥራ ከመተግበር ባለፈው ማህበረሰቡ የኮሮና ቫይረስ የተመለከቱ የግንዛቤ ማስጨበጫ ሥራዎች በመተግበር ላይ መሆኑን አስረድተዋል፡፡ አዲስ ዘመን ሚያዝያ 19/2012 ተገኝ ብሩ